कहा- अब वक्त आ गया 2003 और 2013 को दोहराने का; कांग्रेस का जहाज डूब रहा
पूर्व मुख्यमंत्री वसुंधरा राजे आज उदयपुर यात्रा पर रही। सवेरे उन्होंने उदयपुर शहर में शिव मंदिर में रूद्राभिषेक किया और उसके बाद वे लसाड़िया पहुंची। वहां उन्होंने धरियावद के पूर्व विधायक स्व गौतमलाल मीणा की मूर्ति अनावरण कार्यक्रम में भाग लिया।
पूर्व मुख्यमंत्री वसुंधरा राजे सोमवार को उदयपुर यात्रा पर रहीं। सवेरे उन्होंने उदयपुर शहर में शिव मंदिर में रूद्राभिषेक किया और उसके बाद वे लसाड़िया पहुंची। दरअसल, वे यहां लसाड़िया में धरियावद के पूर्व विधायक दिवंगत गौतमलाल मीणा की मूर्ति के अनावरण कार्यक्रम में भाग लेने पहुंची थी। उन्होंने मंच से जनसभा को संबोधित भी किया।
राजे ने कहा- घर बैठे गंगा नहीं आएगी, लड़ाई लड़नी होगी
राजे ने कहा कि अब पर हाथ पर हाथ धर कर बैठे रहने से काम नहीं चलेगा। कांग्रेस को परास्त करने के लिए हमें मोदी जी की उपलब्धियां, हमारी पिछली भाजपा सरकार के काम, कार्यकर्ताओं का अथक परिश्रम और हमारी एकजुटता जो हमारे असली हथियार हैं, उनके माध्यम से लड़ाई लड़नी होगी।
तब ही हमें विजय मिलेगी, घर बैठे गंगा नहीं आएगी। कई बार खरगोश सोया रह जाता है और कछुआ आगे निकल जाता है, इसलिए सब कार्यकर्ता भागीरथ बन कर दुष्टों की इस सरकार को भगाने में जुट जाओ।
उन्होंने कहा कि अगर पूरे देश में सबसे अधिक अगर कहीं भ्रष्टाचार है,तो वह राजस्थान में है। महिला अत्याचार, दलित अत्याचार, दुष्कर्म, गैंगवार, गैंगरेप, लूट हत्या भी राजस्थान में सर्वाधिक है।सरकार की शह पर धर्म परिवर्तन हो रहा है।
गौतम और मेरा भाई-बहन का रिश्ता था: राजे
दिवंगत विधायक मीणा के मूर्ति अनावरण करते दौरान राजे की आंखें नम हो गई। उन्होंने जनसभा को संबोधित करते हुए कहा कि मैंने कभी भी गौतमलाल को उदास या किसी पर नाराज होते नहीं देखा। वे हमेशा मुस्कुराते रहते थे।
गौतम और मेरा भाई-बहन का रिश्ता था। इस दौरान राजे ने दिवंगत विधायक की पत्नी हीरा देवी मीणा को मंच पर अपने पास बैठाया।
राजे का लसाड़िया पहुंचने पर दिवंगत गौतम मीणा के बेटे कन्हैयालाल मीणा और पार्टी के पदाधिकारियों ने स्वागत किया। कार्यक्रम में भाजपा प्रदेशाध्यक्ष सीपी जोशी नहीं पहुंच पाए थे, ऐसे में उन्होंने वर्चुअली संबोधित किया।
राजे बोलीं- बिजली तो नहीं लेकिन बिलों में आ रहा करंट
पूर्व सीएम वसुंधरा राजे ने मुख्यमंत्री अशोक गहलोत की मुफ्त बिजली बिल योजना को लेकर कहा कि किसानों को बिजली तो मिल ही नहीं रही और ये बिजली के बिलों में बात 100 यूनिट माफ की कर रहे हैं। राजे ने कहा कि बिजली तो नहीं आ रही है पर बिलों में करंट जरूर आ रहा है।
राजे ने कहा कि जब जहाज डूबने लग जाता है तो अपने आप को बचाने के लिए सब जहाज से कूद-कूद कर भाग जाते हैं। यही हाल है हमारी कांग्रेस सरकार का है जिसे डूबने से कोई बचा नहीं सकता।
दिवंगत नेता के नाम कॉलेज होना सच्ची श्रद्धांजलि​​​​​
राजे ने कहा कि मुख्यमंत्री अशोक गहलोत की सरकार ने लसाड़िया और धरियावद दोनों में से किसी एक भी सरकारी कॉलेज का नाम दिवंगत विधायक गौतमलाल के नाम नहीं किया।
हम एक कॉलेज का नाम उनके नाम पर रखेंगे, ये हमारी जिम्मेदारी है। उन्होंने कहा कि गौतमलाल मीणा ने हमेशा जनता से जुड़ाव रखा और जनता ने भी उनको पूरा स्नेह दिया।
राजे ने कहा कि अब वक्त आ गया है। 2003 और 2013 को दोहराने का काम करना है। दिवंगत गौतमलाल मीणा के बेटे कन्हैया जैसे नौजवानों के हाथ मजबूत करने हैं।
सरकार ने भाजपा सरकार की योजनाओं का नाम बदला है, अब सबक सिखाना होगा। अंत में उन्होंने जय-जय राजस्थान का नारा भी लगवाया।
उप चुनाव में घोषणाएं की अभी तक पूरी नहीं की
वे गहलोत सरकार पर बोली यह सरकार झूठे वादे की सरकार है, उप चुनाव में धरियावद के मुंगाणा में तहसील व पंचायत समिति की घोषणा कर गए लेकिन अभी तक किसी प्रकार की कोई अधिसूचना जारी नहीं हो पाई।
उन्होंने कहा कि देश में सबसे ज्यादा किसी प्रदेश में भ्रष्टाचार हो रहा है तो वह राजस्थान में हो रहा है। उन्होंने कई मुद्दों पर गहलोत सरकार को आड़े हाथों लिया।
निकली कलश यात्रा
इससे पहले लसाड़िया नया मार्केट से 5100 महिलाओं की कलश यात्रा निकाली गई। कलश यात्रा में आगे बैंड बीच में 5100 महिलाएं सिर पर कलश लिए, अंत में बग्गी में सवार धोलागढ़ मठ के पीठाधीश्वर प्रकाश नाथ महाराज, लक्ष्मण गिरि महाराज समेल सभा स्थल तक पहुंचे।
ये रहे मौजूद थे
कार्यक्रम में धोलागढ़ मठ के पीठाधीश्वर योगी प्रकाश नाथ महाराज, उदयपुर सांसद अर्जुन लाल मीणा, पूर्व यूडीएच मंत्री श्रीचंद कृपलानी, विधायक गोपीचंद मीणा, अर्जुन लाल जीनगर, ललित ओस्तवाल, हरेंद्र निनामा और पूर्व प्रदेश मंत्री कन्हैयालाल मीणा मौजूद रहे।
इस दौरान पूर्व विधानसभाध्यक्ष शांतिलाल चपलोत, प्रदेश उपाध्यक्ष चुन्नीलाल गरासिया, प्रमोद सामर, उप जिला प्रमुख पुष्कर तेली, पूर्व देहात जिलाध्यक्ष भंवर सिंह पंवार, लसाड़िया प्रधान लीला देवी मीणा, फतह सिंह झाला और लसाड़िया मंडल अध्यक्ष विक्रम सिंह झाला मौजूद रहे।